Diari Oficial de la Generalitat Valenciana


Sumari del DOGV 6473, del 04-03-2011 (2011/2459)

RESOLUCIÓ de 28 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre l'Institut Valencià de Seguretat i Salut en el Treball (INVASSAT) i l'Entitat Nacional d'Acreditació (ENAC).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6473

Data del DOGV
:   04-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2459


Data del document
:   28-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 28 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre l'Institut Valencià de Seguretat i Salut en el Treball (INVASSAT) i l'Entitat Nacional d'Acreditació (ENAC).  
 [2011/2459]  
L'Institut Valencià de Seguretat i Salut en el Treball (INVASSAT) i l'Entitat Nacional d'Acreditació (ENAC) han subscrit, després de la tramitació prèvia reglamentària, el 9 de desembre de 2010, un conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0175/2011, i que figura com a annex d'esta resolució.  
València, 28 de febrer de 2011.- La directora general del Secretariat del Consell: Mª Teresa Lleó Alonso.  
Conveni de col·laboració entre l'Institut Valencià de Seguretat i Salut en el Treball (INVASSAT) i l'Entitat Nacional d'Acreditació (ENAC).  
Madrid, 9 de desembre de 2010  
Reunits  
D'una part  
Luis Lobón Martín, secretari autonòmic d'Ocupació i vicepresident de l'Institut Valencià de Seguretat i Salut en el Treball (INVASSAT) autoritzat per a este acte per Acord del Consell de 29 d'octubre de 2010.   
D'una altra  
Beatriz Rivera Romero, com a directora general de l'Entitat Nacional d'Acreditació (ENAC), les facultats de la qual resulten en virtut d'escriptura de poder autoritzada pel notari de Madrid, Manuel Clavero Blanc, amb el número 580 del seu protocol, atorgada el dia 10 de febrer de 2000.   
Exposen  
I. Que l'Institut Valencià de Seguretat i Salut en el Treball (en endavant INVASSAT) és l'òrgan cientificotècnic en matèria de prevenció de riscos laborals de l'Administració de la Generalitat.  
II. Que segons l'article 4 de la Llei 2/2004 de Creació de l'INVASSAT, este té, entre altres funcions, les de prestar assessorament tècnic a empreses i treballadors i proposar l'establiment de vies de col·laboració i cooperació amb altres administracions públiques, entitats públiques i privades, corporacions, universitats, centres d'investigació i empreses, que perseguisquen els mateixos fins quant a la millora de les condicions de treball i la promoció de la seguretat i salut en el treball.  
III. Que l'Entitat Nacional d'Acreditació (en endavant, ENAC) és l'entitat d'acreditació designada pel Reial Decret 2200/1995, de 28 de desembre, per a acreditar en l'àmbit estatal i a través d'un sistema conforme a normes internacionals, la competència tècnica d'una entitat per a certificar o inspeccionar, així com dels laboratoris d'assaig i calibratge (en endavant, organismes d'avaluació de la conformitat, OEC) que operen en qualsevol sector, siga en l'àmbit voluntari o en l'obligatori quan reglamentàriament així s'establisca.   
IV. Que el sistema d'acreditació d'ENAC complix amb les directrius establides per la Comissió Europea en relació amb el funcionament dels organismes nacionals d'acreditació. En concret, ENAC exercix les seues competències amb caràcter unitari conforme al Reglament (CE) número 765/2008 del Parlament Europeu i del Consell, de 9 de juliol de 2008, pel qual s'establixen els requisits d'acreditació i vigilància del mercat relatius a la comercialització dels productes i pel qual es deroga el Reglament (CEE) número 339/93 del Parlament Europeu i del Consell pel qual s'establixen els requisits d'acreditació i vigilància del mercat relatius a la comercialització de productes, amb la conseqüència d'exclusivitat inherent al seu caràcter d'entitat única.  
V. Que el sistema d'acreditació d'ENAC s'establix, conforme a requisits establits en les normes internacionals que s'apliquen, per a procurar que les acreditacions que s'expedisquen i, així mateix, que els servicis que presten els seus titulars estiguen reconeguts i siguen acceptats nacionalment i internacionalment, sense necessitat de noves avaluacions; eliminant així possibles barreres a la lliure circulació dels productes.  
VI. Que ENAC és membre de l'European Cooperation for Acreditation (EA) i, així mateix, és part firmant dels denominats "Acords Multilaterals de Reconeixement Mutu" existents en matèria d'acreditació a Europa i, igualment, en territoris extracomunitaris. En virtut d'això, en tots els països firmants es reconeix l'equivalència dels informes o certificats emesos pels Organismes Avaluadors de la Conformitat (OEC) acreditats per ENAC.  
VII. Que ENAC ha desenvolupat procediments d'acreditació dels OEC conforme als requisits establits en les normes internacionals en què es basen els acords multilaterals abans indicats.  
VIII. Que en l'aplicació d'estos procediments resulta necessària la realització d'activitats d'avaluació de la competència tècnica dels OEC (en endavant, activitats d'avaluació o auditoria).  
IX. Que ENAC necessita a vegades i per raó de l'alta especialització o complexitat de les activitats d'avaluació a realitzar, convenir amb entitats amb l'experiència i la competència tècnica necessària per a la realització de totes o algunes de les tasques d'avaluació o auditoria; i l'INVASSAT complix ambdós requisits.  
Per tot això, les parts acorden subscriure el present conveni de col·laboració, que es regirà per les següents:  
Clàusules  
Primera. Objecte de la col·laboració  
El present conveni marc té com a objecte establir i articular un marc general de col·laboració entre ENAC i l'INVASSAT, per a, en l'exercici de les seues respectives activitats i competències:  
a) Col·laborar directament en activitats de difusió de la qualitat en els laboratoris o altres OEC i, així mateix, de l'acreditació emesa per ENAC.  
b) Definir una relació d'auditors integrats en la plantilla de l'INVASSAT que reunisquen la capacitat i els requisits tècnics necessaris per a realitzar materialment les activitats d'avaluació competència d'ENAC.  
c) Establir el marc de col·laboració que permeta satisfer les necessitats puntuals d'assistència d'ENAC per part de l'INVASSAT en la realització d'actuacions d'avaluació concretes.  
Segona. Activitats de difusió  
Les parts acordaran les actuacions de difusió concretes en què decidisquen col·laborar directament, per mitjà de l'organització de conferències, seminaris i actes públics que contribuïsquen a la millora del sistema d'acreditació, del nivell tècnic i de la competitivitat dels laboratoris i altres OEC espanyols.  
Tercera. Relació de personal vinculat  
3.1. L'INVASSAT proporcionarà a ENAC informació sobre possibles experts en les disciplines en què esta li requerisca, que formen part del personal al servici de l'INVASSAT. Estos experts proposats per l'INVASSAT seran incorporats a una "Llista de Personal Vinculat", que quedaran d'eixa forma adscrits al present conveni. En l'annex I s'identifica la "Llista de Personal Vinculat" en vigor a la firma del conveni. Les incorporacions i retirades de personal de la Llista en el futur es gestionaran com s'indica en els punts següents.  
3.2. L'INVASSAT informarà a ENAC de la persona autoritzada per a comunicar nous experts que han de ser inclosos en la Llista de Personal Vinculat. ENAC només inclourà una persona en la llista després de comunicació escrita de la persona autoritzada. L'INVASSAT comunicarà també a ENAC, a través de la persona autoritzada, quan una persona dega ser donada de baixa en La Llista.  
3.3. ENAC informarà a l'INVASSAT sobre la persona a qui comunicar altes i baixes en la llista i la persona (o persones) que estan autoritzades a requerir experts addicionals als inclosos en la llista per a cobrir les necessitats d'ENAC.  
3.4. Les propostes fetes per l'INVASSAT no pressuposen decisió favorable per part d'ENAC, que sempre haurà d'avaluar per si mateixa l'adequació de l'expert proposat per mitjà dels procediments de selecció i qualificació que té establits a este efecte i decidirà d'acord amb estos procediments de la mateixa manera.   
Quarta. Assistència en la realització d'activitats d'avaluació   
a) Objecte de l'eventual assistència  
4.1. L'INVASSAT prestarà assistència tècnica i col·laboració a ENAC en la realització d'activitats d'avaluació conforme en el que establix la clàusula anterior. En la realització de les activitats contractades, se seguiran els procediments d'avaluació d'ENAC, d'acord amb el que prevuen les seues regles. Estes activitats, previstes en les regles del procés d'acreditació, podran consistir en una o diverses de les actuacions següents: visites prèvies, auditories inicials, de seguiment, extraordinàries, de renovació, d'ampliació, visites d'acompanyament o activitats de desenvolupament del procediment d'acreditació.  
4.2. L'INVASSAT per mitjà del seu personal realitzarà aquelles fases del procés d'acreditació per a les quals siga requerit per ENAC, conforme al sistema d'encàrrecs descrit en clàusules posteriors d'este conveni i, en tot cas, respectant els interessos i procediments aplicables d'ENAC.   
4.3. El personal de l'INVASSAT adscrit que actue en el marc del present conveni, assistirà als cursos, seminaris jornades o altres activitats de qualificació organitzades per ENAC necessàries per a la correcta execució dels treballs d'avaluació per als quals pot ser requerida la seua assistència. ENAC no facturarà cap quantitat per les dites activitats, i podrà assumir els costos derivats (desplaçaments, manutenció, etc) si és necessari i així ho acorda la Comissió de Seguiment prevista en la clàusula sisena.  
b) Execució de les activitats d'avaluació  
4.1. Cada una de les parts realitzarà les actuacions previstes en el present conveni l'execució de les quals assumixen amb els seus mitjans materials i/o personals, davall la seua exclusiva direcció i d'acord amb les seues regles de funcionament habitual.   
4.2. Sense excepcions de cap tipus, la intervenció del personal de l'INVASSAT en les activitats d'avaluació dutes a terme per ENAC no modifica la relació jurídica que hi haja entre aquell i el dit personal, i no comporta l'establiment de cap relació laboral amb ENAC. En conseqüència:  
i. Este personal, estarà exclusivament vinculat a l'INVASSAT, de qui dependrà en tot moment orgànicament i funcionalment, amb independència que, per a la realització de les tasques encomanades per l'INVASSAT, puga ocasionalment, prestar els seus servicis en la seu d'ENAC o d'algun dels clients d'esta.  
ii. L'INVASSAT continuarà sent l'única responsable del compliment de les obligacions que la legislació vigent li impose com a ocupadora i exercirà plenament les seues facultats directives i organitzatives que li corresponguen en relació amb el seu personal.  
iii. L'INVASSAT s'obliga a complir i fer complir al seu personal les obligacions exigides per la legislació en matèria de seguretat i salut en el treball, assegurances socials, mutualitat laboral, assegurança d'accidents, contractació de personal, etc. Així mateix, haurà de vigilar i fer complir les normes i/o reglaments de seguretat, a través d'un responsable designat a este efecte.  
iv. En el cas que el personal de l'INVASSAT haja de treballar eventualment en les dependències d'ENAC, esta proporcionarà a l'INVASSAT la mateixa informació relativa a riscos laborals i la seua prevenció que la que disposen els seus propis treballadors, i tots dos coordinaran la pal·liació de les mesures de prevenció i ENAC vigilarà el compliment pel personal de l'INVASSAT de la normativa de prevenció de riscos laborals mentre es trobe en les seues dependències.   
c) Regles dels encàrrecs d'assistència (activitats d'auditoria i avaluació). Normes generals de prestació  
4.1. ENAC designarà per escrit i amb la deguda antelació, l'expert seleccionat, que haurà de figurar en la "llista de personal vinculat", en la designació ENAC definirà l'abast específic dels servicis a exercir. ENAC facilitarà als experts designats tota la documentació necessària per a la realització de les activitats objecte del present contracte.  
4.2. L'execució de l'assistència en les activitats d'avaluació s'ajustarà a les condicions següents:  
a. El personal de l'INVASSAT que intervinga en el marc del present conveni estarà obligat a conéixer i respectar els procediments de treball i les directrius d'ètica professional d'ENAC; així com els compromisos de confidencialitat i imparcialitat establides per ENAC que s'arrepleguen en l'annex II.   
b. Els experts de l'INVASSAT que intervinguen en la realització d'estes activitats d'avaluació ho faran en nom d'ENAC, se sotmetran al que s'establisca en els documents en què es descriu el procés d'acreditació d'ENAC, utilitzaran els formats establits per ENAC amb este fi i actuaran en el respecte als reglaments i la resta de procediments establits per ENAC per a estes activitats.  
c. La informació obtinguda pel personal de l'INVASSAT en el transcurs dels treballs encarregats per ENAC és estrictament confidencial i no pot ser revelada pel personal de l'INVASSAT ni a esta ni a cap altra part. Així mateix l'INVASSAT no podrà revelar els noms de les entitats avaluades pel seu personal en l'aplicació d'este conveni  
Cinquena. Aspectes economicofinancers  
5.1. Les activitats realitzades per l'INVASSAT per a ENAC en el marc del present acord no implicaren una facturació d'estes per part de l'INVASSAT. ENAC es compromet a assortir el Centre de Documentació de l'INVASSAT de les seues últimes publicacions  
5.2. En tot cas, sense perjuí dels acords específics indicats, per mitjà de la firma del present document ambdues parts establixen respecte del règim econòmic aplicable el següent:  
a) Activitats de difusió  
5.3. Les parts contribuiran financerament a la realització d'estes activitats en els termes que, per a cada cas concret, establisquen de mutu acord.  
5.4. Sense perjuí d'això, amb la firma prèvia dels acords específics corresponents, l'INVASSAT podrà participar financerament en la realització d'aquelles activitats que ambdues parts acorden que són necessàries per al millor desenvolupament del present conveni.   
b) Activitats d'auditoria i avaluació.  
5.5. Les despeses de desplaçament, allotjament i manutenció necessàries per a la realització dels treballs seran per compte d'ENAC i es determinaran prenent com a criteri el Centre de Treball de l'INVASSAT a què estiga adscrit el funcionari que realitze els treballs.  
Sisena. Seguiment, informació i protecció de dades.   
6.1. Per al millor desenvolupament dels objectius d'este conveni ambdues parts designen com a persones responsables del seu seguiment, a les quals es mantindrà informades de totes les qüestions relatives al compliment d'este conveni, les indicades a continuació:  
Per l'INVASSAT:  
Miguel Ángel Tarín Remohí, director de l'INVASSAT o funcionari designat perquè el substituïsca.  
Per ENAC:  
Elena Martín Nieto  
6.2. Les persones identificades en la clàusula anterior identificaran els responsables de la gestió de la Llista de Personal Vinculat descrita en 3.2 i 3.3 que acordaran per escrit els procediments concrets per a rebre i sol·licitar la informació referent a la Llista. Així mateix identificaran les persones responsables dels aspectes economicofinancers definits en la clàusula cinquena. Els procediments i les vies per al subministrament d'una altra informació seran els que de comú acord es consideren més adequats i oportuns per a donar-ne coneixement a l'altra part, d'acord amb la naturalesa i el contingut de la pròpia informació.   
6.3. Ambdues parts es comprometen a respectar la confidencialitat sobre les dades derivades de la informació que mútuament es faciliten.   
6.4. Així mateix, les parts s'obliguen, per als accessos a dades de caràcter personal que tinguen lloc en ocasió del compliment d'este contracte, a l'estricte compliment de les disposicions contingudes en la Llei 15/1999, de 13 de desembre, de Protecció de Dades de Caràcter Personal.  
6.5. Cada una de les parts informa i autoritza l'altra que les dades personals de les persones de contacte que es faciliten respectivament, incloses les adreces electròniques, així com les del firmant del present contracte, siguen incloses en els fitxers respectius de titularitat de cada una de les parts. Així mateix, ENAC informa a l'INVASSAT que les dades del personal de l'entitat facilitades a ENAC com a possibles auditors seran igualment incorporades al fitxer respectiu i podran ser incorporades a les relacions públiques d'experts qualificats per ENAC, amb menció de la seua ocupació o altres consideracions. Estes dades seran tractades amb la finalitat de desenvolupar els servicis i prestacions indicades en el present conveni i els compromisos i acords contractuals per als quals servix de marc. Addicionalment, L'INVASSAT consent que el seu nom o denominació social siguen inclosos en les relacions públiques d'ENAC, als efectes de facilitar la informació sobre la seua condició de col·laboradors d'ENAC.  
6.6. Així mateix, cada una de les parts informa a l'altra que tant les dades personals de les persones firmants del present contracte, com les de les persones de contacte que siguen facilitades a l'altra part poden exercitar els seus drets d'accés, rectificació, cancel·lació i oposició enviant una carta a les respectives adreces indicades en l'encapçalament.  
6.7. En el cas de dades de contacte i dades personals de terceres persones -especialment i en concret les dels funcionaris de l'INVASSAT adscrits a este conveni- la part que les facilite es compromet a la comunicació prèvia als titulars d'estes dades de la seua incorporació al fitxer respectiu, així com de les finalitats del tractament i la possibilitat d'exercici de drets en l'adreça arreplegada en el paràgraf anterior.   
En cas de no comunicar-ho, es compromet a indemnitzar l'altra part per qualsevol dany, perjuí, despesa o sanció de qualsevol orde jurisdiccional que puga ser causa de la falta de comunicació d'esta clàusula als titulars de les dades facilitades.  
6.8. L'INVASSAT es compromet a comunicar als membres del seu personal que intervinguen en el marc del present conveni i demanar els consentiments oportuns respecte d'això.   
6.9. Als efectes del que disposa la Llei Orgànica 15/1999 de 13 de desembre de Protecció de Dades de Caràcter Personal, els signataris queden informats que les dades personals que es faciliten podran ser incorporades als fitxers mantinguts tant per l'INVASSAT com per ENAC en l'exercici de la seua activitat. Queden informats de la possibilitat d'exercitar els seus drets d'accés, rectificació, cancel·lació i oposició que pertoquen sobre estes dades en les seus dels domicilis respectius.   
Setena. Independència de les parts  
Ambdues parts reconeixen que el present conveni no crea cap relació laboral, societària, de mandat, agència o franquícia, de fet o de dret, entre elles, i cap de les parts podrà actuar o representar-se davant de tercers com si fóra este cas.   
Vuitena. Absència d'exclusivitat  
8.1. El present acord no atribuïx un dret d'exclusivitat a cap de les dues parts firmants. L'INVASSAT tindrà dret a subscriure amb tercers diferents d'ENAC acords de la mateixa o anàloga naturalesa.   
8.2. Així mateix, la firma d'este document no impedix que ENAC puga firmar acords semblants amb altres entitats, siguen en distintes o anàlogues matèries a les que són objecte d'este últim.   
Novena. Termini de vigència, resolució del conveni   
La duració del present conveni de col·laboració serà de cinc anys. No obstant això, això podrà ser denunciat, en qualsevol moment, per qualsevol de les parts amb un preavís de tres mesos a la data en què es pretenga que siga efectiu l'acabament del conveni.  
La denúncia no podrà suposar, excepte acord exprés i escrit en contra de les parts, perjuí per als programes, o activitats aprovats o iniciats a l'empara d'este.   
En este supòsit, la part denunciant s'obliga a rescabalar els danys i perjuís que la denúncia puga ocasionar.  
Independentment de quina siga la causa de resolució aplicable, les persones designades com a responsables del seguiment queden facultades per a adoptar els acords necessaris per a portar a bon terme les actuacions que es troben en curs, una vegada estiguen conformes ambdues parts sobre el compliment dels objectius d'este conveni.  
Desena. Integritat del conveni  
El present conveni arreplega íntegrament els acords existents entre les parts, reemplaça i substituix qualssevol altres anteriors, sempre que siga relatiu a l'objecte convingut en este document.  
Onzena. Naturalesa  
Este conveni té naturalesa administrativa i, en estar exclosa l'aplicació directa de la legislació general i de contractació administrativa, es regirà per les seues pròpies normes i en allò no previst, supletòriament, pels principis de la dita legislació i els generals de l'ordenament jurídic administratiu.  
I en prova de conformitat amb tot això, ambdues parts firmen el present conveni, en dos exemplars, en el lloc i data assenyalats en l'encapçalament.  
Per l'Entitat Nacional d'Acreditació: Beatriz Rivera Romero  
El secretari autonòmic d'Ocupació i vicepresident de l'Institut Valencià de Seguretat i Salut en el Treball (INVASSAT): Luis Lobón Martín  
Annex I  
Personal de l'INVASSAT vinculat al present  
 conveni en el moment de la seua firma  
Juan Carlos Castellanos Alba  
Juan José Puchau Fabado  
Annex II  
Compromisos dels auditors   
per a la prestació de servicis d'avaluació  
1. Rebre formació encaminada a aconseguir la competència desitjada per a exercir la labor avaluadora i l'actualització de la seua competència tècnica en el camp d'assaig/ calibratge/ certificació/ inspecció. Esta formació es durà a terme en els termes que ENAC dispose.  
2. Davant d'una actuació com a auditor d'ENAC, complir amb el compromís de preparació de l'avaluació, realització de les visites d'auditoria, l'elaboració de l'informe conseqüent i l'assistència a la Comissió d'Acreditació quan siga requerit. Estes labors s'ajustaran als procediments que ENAC dispose.  
3. Acatar els procediments que s'establisquen, per a la realització d'una avaluació, pel que fa a la dependència orgànica en el grup que es constituïsca, i altres aspectes de funcionament.  
4. Guardar secret professional respecte de totes aquelles dades personals o de qualsevol altre tipus que puga conéixer durant la prestació del treball contractat per ENAC, així com de la informació aportada per ENAC per a la realització de les avaluacions. Quedarà, així mateix, expressament prohibida la comunicació o la cessió d'estes dades a tercers, obligació que subsistirà fins i tot després d'haver finalitzat el treball.  
5. Comprometre's, conforme a la Llei 15/1999 de 13 de desembre de Protecció de Dades de Caràcter Personal, a no divulgar aquelles dades de caràcter personal a què puga tindre accés en la realització de treballs encomanats per ENAC.  
6. Utilitzar la representativitat d'ENAC en els termes que corresponguen a la realització d'una labor d'avaluació, així com en altres actuacions d'índole tècnica per a les quals siga requerit (i acordat entre ambdues parts). L'auditor, per tant, no haurà d'arrogar-se competències addicionals.  
7. No fer ús ni menció de la condició d'auditor qualificat per ENAC en la publicitat de qualsevol activitat aliena a les sol·licitades per ENAC.   
8. Comprometre's a complir amb els requisits establits en la revisió en vigor del document "Auditors ENAC: Requisits d'Independència, Imparcialitat, Integritat i Confidencialitat" .  
9. No realitzar, ni en nom propi ni en el de cap empresa a què pertanga o amb la qual col·labore, sense autorització expressa d'ENAC, cap tipus de col·laboració amb altres organitzacions per a la realització d'activitats d'avaluació per tercera part en relació amb el compliment dels requisits establits per una norma per a la qual l'auditor està qualificat per ENAC.  
10. Acceptar que la seua actuació com a auditor d'ENAC es duu a terme en el marc del conveni de col·laboració entre esta i l'INVASSAT i que en cap cas s'establix relació laboral entre ENAC i l'expert que subscriu, per la qual cosa ENAC no assumix cap possible risc derivat de la seua actuació.  
11. Acceptar el fet que ENAC podrà fer pública una relació d'experts, amb menció de la seua ocupació o altres consideracions.